《屴崱朝曦》
明代·林鸿

天地有神气，屴崱东南青。高标穷碧落，连峰走沧溟。

深探地无际，远见日初出。蜃气乍苍凉，龙光犹恍惚。

始知至阳精，明明含中虚。沿旋缀阴魄，斡运乾坤枢。

愿言吸晞景，庶以永年岁。手把扶桑枝，身骑六鳌背。

兹焉对画图，飞梦绕屴崱。一笑天鸡鸣，晴窗已东白。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。